b'\n_START_ARTICLE_\nRadikalni feminizam\n_START_PARAGRAPH_\nRadikalni feminizam je struja unutar feministi\xc4\x8dkog pokreta \xc4\x8dije sljedbenice tvrde da je glavni uzrok ugnjetavanja \xc5\xbeena postojanje patrijarhata u ljudskom dru\xc5\xa1tvu, odnosno formalni ili neformalni sistem vlasti kojim se odr\xc5\xbeava mu\xc5\xa1ka dominacija nad \xc5\xbeenama. Radikalne feministkinje zato tvrde da se \xc5\xbeene mogu osloboditi jedino ako sru\xc5\xa1e patrijarhat potpunim odbacivanjem tzv. rodnih uloga i radikalnim preustrojem dru\xc5\xa1tva._NEWLINE_Radikalni feminizam se razvio u drugoj polovici 1960-ih u SAD, a kasnije pro\xc5\xa1irio po ostalim zapadnim zemljama. Njegove \xc4\x8dlanice su bile nezadovoljne na\xc4\x8dinom na koji su drugi dru\xc5\xa1tveni pokreti (pokret za gra\xc4\x91anska prava u SAD i sl.) tretirali \xc5\xbeenske probleme, odnosno spolnom diskriminacijom unutar samih tih pokreta. Tako\xc4\x91er su odbacile stav prema kome \xc4\x87e problem inferiornog polo\xc5\xbeaja \xc5\xbeena biti rije\xc5\xa1en putem promjene zakona (za \xc5\xa1to su se zalagele liberalne feministkinje), odnosno ukidanjem klasnih razlika (za \xc5\xa1to su se zalagale socijalisti\xc4\x8dke i marksisti\xc4\x8dke feministkinje)._NEWLINE_Va\xc5\xbena radikalno-feministi\xc4\x8dka (i lezbijsko-feministi\xc4\x8dka) autorica Monique Wittig (1935. - 2003) zala\xc5\xbee se u radu "One is Not Born a Woman" (1981) za konstituiranje \xc5\xbeena kao klase koja se treba osloboditi eksploatatorske klase mu\xc5\xa1karaca: u tom oslobodila\xc4\x8dkom procesu treba nestati kako koncept "mu\xc5\xa1karca", tako i koncept "\xc5\xbeena". "Jer \'\xc5\xbeena\' ne postoji za nas: to je samo jedna imaginarna formacija, dok su \'\xc5\xbeene\' proizvod dru\xc5\xa1tvenih odnosa... Jer ono \xc5\xa1to \xc4\x8dini \xc5\xbeenom jest jedan specifi\xc4\x8dni socijalni odnos sa mu\xc5\xa1karcem, kojega smo prije nazvali robovanjem, odnosom koji implicira osobnu i fizi\xc4\x8dku du\xc5\xbenost kao i ekonomsku obligaciju". Wittig kao va\xc5\xbenu metodu borbe radikalnih feministica predla\xc5\xbee ubacivanje rije\xc4\x8di - trojanskih konja, gdje autor treba politi\xc4\x8dkim zahvatom u ve\xc4\x87 postoje\xc4\x87e rije\xc4\x8di izvesti subverziju postoje\xc4\x87eg socijalnog diskursa; kao va\xc5\xbean primjer takve rije\xc4\x8di - trojanskog konja navodi termin "rod" (eng. "gender"), kojemu predla\xc5\xbee dati nov i visokosubverzivni sadr\xc5\xbeaj. _NEWLINE_Uz radikalni feminizam se \xc4\x8desto vezuje i izraz militantni feminizam, ali se njega \xc4\x8desto shva\xc4\x87a kao pejorativni naziv koji koriste njegovi protivnici, kao i protivnici srodnih struja unutar feminizma._NEWLINE_Radikalni feminizam, u formi u kojoj se razvio 1970-ih, je danas me\xc4\x91u laicima, odnosno \xc5\xa1iroj javnosti sinonim za feminizam uop\xc4\x87e; oponenti nazivaju ideje koje potje\xc4\x8du iz radikalnog feminizma jo\xc5\xa1 i "rodna ideologija".'